Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo pôdohospodárstva a rozvoja vidieka Slovenskej republiky predkladá návrh poslancov Národnej rady Slovenskej republiky Antonína Cicoňa, Otta Brixiho a Antona Martvoňa na vydanie zákona, ktorým sa mení a dopĺňa zákon č. 138/2010 Z. z. o lesnom reprodukčnom materiáli v znení zákona č. 49/2011 Z. z. (tlač 350).
Ministerstvo pôdohospodárstva a rozvoja vidieka Slovenskej republiky k predloženému návrhu poslancov uvádza:
 
Všeobecne
 Poslanecký návrh navrhuje upraviť a spresniť niektoré ustanovenia zákona tak, aby bola zabezpečená jeho jednoznačná aplikácia v praxi, ako aj aby právna úprava v oblasti činnosti s lesným reprodukčným materiálom dostatočne zohľadňovala očakávané klimatické zmeny vo vzťahu k zásadám  prenosu lesného reprodukčného materiálu použitého na obnovu lesa. Prijatie účinných opatrení z hľadiska očakávaných klimatických zmien pri obnove lesa je základným predpokladom  zvyšovania biodiverzity, ekologickej stability a zachovania lesov ako zložky životného prostredia a prírodného dedičstva Slovenskej republiky.
 
Stanovisko
S návrhom poslancov Ministerstvo pôdohospodárstva a rozvoja vidieka Slovenskej republiky súhlasí s tým, že odporúča vypustiť bod 2. 
Uvedené ustanovenie navrhuje nahradiť súčasný orgán štátnej odbornej kontroly lesného reprodukčného materiálu, ktorým je Národné lesnícke centrum, všeobecným pojmom „právnická osoba zriadená ministerstvom, alebo jej organizačný útvar“ a zároveň sa navrhuje nahradiť legislatívnu skratku „centrum“ nahradiť skratkou „kontrola lesného reprodukčného materiálu“ a túto skratku zaviesť v celom texte zákona. 
Národné lesnícke centrum je príspevkovou organizáciou Ministerstva pôdohospodárstva a rozvoja vidieka SR vytvorenou práve na účely plnenia niektorých úloh v oblasti lesného hospodárstva vrátane lesného reprodukčného materiálu, čo je aj jednoznačne zakotvené v jeho zriaďovacej listine. Keďže sa nepredpokladá, že by tieto úlohy mala zabezpečovať iná právnická osoba, Ministerstvo pôdohospodárstva a rozvoja vidieka SR považuje uvedený návrh za neopodstatnený a nadbytočný. Navyše navrhovaná legislatívna skratka označuje činnosť a nie orgán štátnej odbornej kontroly lesného reprodukčného materiálu. Táto činnosť pritom je len jednou z úloh príslušného orgánu, teda nedostatočne vystihuje hlavné úlohy a poslanie tohto orgánu. 
  
Záver
 	Na základe uvedených skutočností Ministerstvo pôdohospodárstva a rozvoja vidieka Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Antonína Cicoňa, Otta Brixiho a Antona Martvoňa na vydanie zákona, ktorým sa mení a dopĺňa zákon č. 138/2010 Z. z. o lesnom reprodukčnom materiáli v znení zákona č. 49/2011 Z. z. (tlač 350), ak v ďalšom legislatívnom procese v Národnej rade Slovenskej republiky bude vypustený bod 2 návrhu.